
Hypertrophia  cordis  massa  aucta  hujus  organi  dicitur, 
quae  nutritione  magis  intensa  provocatur,  neque  cum  stru- 
ctura admodum  commutata  est  conjuncta.  Difficillimum 
est,  fines  constituere,  extra  quos  ambitum  cordis  norma- 
lis et  crassitudinem  parietum  egredi  non  liceat.  Cras- 
situdo enim  et  diametros  hujus  organi  in  variis  individuis 
variant,  neque  omnes  abnormitates  functionem  laesam  effi- 
ciunt. Multum  praeterea  in  cordis  normalis  forma  et 
amplitudine  aestimanda  ad  diametrum  pectoris  et,  de 
sententia  Kreysigii,  ad  proportionem,  quae,  quod  attinet 
capacitatem,  inter  cava  cordis  et  vasa  ex  iis  exorta,  et 
inter  cava  ipsa  constet,  respiciendum  est.  Cruveilhier 
contendit,  ventriculum  sinistrum,  nisi  ejus  parietes  cras- 
situdine linearum  VII  ad  VIII,  ventriculum  dextrum,  nisi 
parietes  crassitudine  linearum  IV  ad  V,  et  cor  totum, 
nisi  pondere  unciarum  X ad  XII  esset,  hypertrophicum 
nominandum  non  esse. 

Rebus  dubiis  corporis  forma,  constitutio,  aetas,  se- 
xus, symptomata  functionis  laesae,  et  status  cordis 
ipsius  in  sectione  cadaveris  repertus,  conjuncta  in  no- 
mine  morbis  constituendo  duces  esse  debent. 

Tres  hypertrophiae  species  generatim  distinguuntur: 

1)  Hypertrophia  cordis  simplex , id  est,  sine  dilata- 
tione et  coarctatione  cavorum. 

2)  Hypertrophia  cordis  concentrica,  id  est,  cum  co- 
arctatione cavorum. 

3)  Hypertrophia  cordis  excentrica,  id  est,  cum  dilata- 
tione cavorum. 

Sed  in  hoc  libello  ordinem  e cavis  cordis  affectis 
constitutum  sequens,  primum  de  hypertrophia  ventriculo- 
rum amborum  cum  dilatatione  amplius  et  accuratius  dis- 
seram; tum  hypertrophia  ceterorum  cordis  cavorum  brevi 
describenda  est,  quod  symptomata  speciebus  singularibus 
peculiaria  pauca,  communia  vero  multa  sunt,  quae  in  spe- 
cie quaque  enarrare  nihil  attinet. 

Hypertrophia  ventriculorum  amborum  cuni; 
dilatatione. 

Symptomata  localia.  Initio  aegrotus  palpita- 
tionibus cordis  laborat,  qmie  non  permanentes  modo  pro- 

' 

veniunt,  modo  evanescunt.  Palpitationes  causa  minima* 
provocantur,  eundo,  clamando,  ridendo,  scalas  scandendo.* 
edendo,  excessu  in  Baccho  et  Venere,  animi  affectu.  |ji 
ut  paucis  dicam,  omni  incitamento  et  somatico  et  psy-* 
chico,  haud  raro  sine  ulla,  quam  cognoscere  possumus, 
causa.  Saepe  oppressio  pectoris,  et  sensus  qualiscunque 
incertus  molestus  in  regione  pectoris  exoritur.  Ictus  cor- 
dis vehementes  et  visu  et  tactu  et  auditu  interdum  tanta 
extensione  percipiuntur,  ut  in  toto  pectore,  tam  dextre 
quam  sinistro,  in  dorso,  in  scrobiculo  cordis,  in  regioni- 
bus hypochondriacis  audiantur,  et  pectus  sinistrum  ir 
regione  cordis  justo  convexius  appareat.  Quae  quiden 
« symptomata  ictus  cordis  haud  constantia  sunt.  Pectus  ir 

cordis  regione  percussum  ambitu  justo  majore  sonum 
dat  debilem  et  obtusum , illo  statu  excepto  , quo  dia- 
phragma profunde  positum,  indeque  totum  pectus  dilata- 
tum est.  Strepitus  cordis  aucti  sunt,  primus  subito  et 
clare  incipit  3 exitum  vero  protractum  et  murmuri  respi- 
rationis similem  habet;  strepitus  secundus  clarior,  quam 
in  statu  normali,  haud  alius  vero  qualitatis;  saepe  etiam 
strepitus  follicularis  adest,  qui  non  semper,  ut  ait  Cho- 
mel,  symptoma  vitiorum  valvularum  est.  Interdum 
accidit,  ut  strepitus  varii  abnormes,  vitiis  valvularum  pro- 
vocati, audiantur. 

Raro  strepitus  ad  tantam  violentiam  augentur,  ut 
aegrotus  ipse  eos  percipere  possit. 

Symptomata  consensu  alia.  Pulsus  est  varia- 

i 

bilis.  Quod  ad  ejus  descriptionem  spectat,  autores  ma- 
ximo opere  inter  se  discrepant.  Signa  ex  pulsu  capta 
fallacissima  sunt,  quum  magnam  partem  causis  quibus- 
cunque accessoriis,  exempli  gratia  hydropericardia,  vitiis 
k valvularnm,  valde  mutari  possint.  Pulsus  magnus,  durus, 
tensus,  parvus,  mollis,  debilis,  vibrans,  tardus  et  celer 
observatur.  Kreyssig  pulsum  dicit  regularem  et  for- 
tem, imo  tardum.  Autore  Schoeni  e in  pulsus  arteriae 
radialis  et  pulsus  cordis  a se  abhorrent.  Idem  autor 
pulsum  arteriae  durum  et  tardum,  ut  ait  Kreysig, 
nunquam  observavit,  sed  semper  parvum,  celerem  et  justo 
frequentiorem.  Plerumque  sub  finem  morbi  pulsus  acce- 
leratur et  debilior  fit.  Manus  abdomini  adposita  haud 
raro  pulsationem  abdominalem  sentit.  Arterias  carotides 
et  venas  jugulares  saepe  valde  pulsantes  invenis.  — Dys- 
pnoea nunquam  deest,  modo  vehementius,  modo  mitius 

prodit;  interdum  initio  morbi  dyspnoea  exigua,  haud  diu 
durans , inprimis  tempore  nocturno  exorta,  intervallis 
longis  vel  parvis  redit.  Quo  longius  morbus  protrahitur, 
eo  intensius  et  frequentius  dyspnoea  sese  ostendit,  ita 
ut  aegrotus  nonnisi  sedens,  trunco  capiteque  erecto,  ex- 
tremitatibus inferioribus  dependentibus  respirare  queat, 
perpetuo  situm  suum  mutare  studeat,  et  maxima  anxie- 
tate nonnunquam  usque  ad  suffocationem  aucta  vexetur,  ; 
qui  suffocationis  impetus  noctu  quoque  vehementissimi 
sunt,  tam  spontanei  quam  motu  aliquo  producti.  — San- 
guinis circuitu  impedito  venae  colli  et  faciei  tument  et 
colorem  lividum  reddunt,  labia  sunt  crassa,  facies  tota 
oedematosa,  sinus  et  vasa  cerebri  capillaria  sanguine 
oppleta,  interdum  nimia  intumescentia  vel  ruptura  eorum 
statum  apoplecticum  afferunt.  Eidem  causae,  id  est,  oppletis 
vasis  abdominis,  laesa  organorum  digestionis  functio  ad- 
scribenda  est.  Corvisart  autore  initio  digestio  haud 
raro  vario  modo  laesa,  sub  finem  morbi  edendi  appeti- 
tus  valde  diminutus;  aliquando  aegroti  voraces  sunt,  et 
tali  modo  suffocationem  et  mortem  accelerant.  Paulo 
ante  mortem  digestio  nonnunquam  tantopere  laesa,  ut  cibi 
consumti  in  sectione  cadaveris  plerumque  immutati  inve- 
niantur. Modo  faeces  frequentes  et  aquosae,  modo  al- 
vus obstructa,  ut  neque  clysmatibus  neque  laxantibus  solvi  i 
possit.  Insuper  cardialgia  et  vomitus  observantur.  Sym- 
ptomata quoque  hydropica  e sanguinis  circulatione  impe-i! 
dita  originem  capiuut.  Primum  intumescentia  hydropica 
in  partibus  corporis  infimis,  in  pedibus,  suris,  tum  in  fe- 
moribus, in  facie,  in  lumbis,  denique  in  tela  cellulosa 
trunci  sese  ostendit.  Initio  hydrops  extremitatum  infe- 

riorum  solum  diutius  eundo  vel  stando  procreatur  et  mox 
evanescit,  postea  hoc  symptoma  permanens  fit;  saepe 
rupturae  in  cute  oriuntur  extremitatum,  ex  quibus,  aegroti 
molestiis  valde  elevatis,  magna  aquae  copia  effluit  Sub 
finem  morbi  saepe  intumescentiae  evanescunt,  quo  magis 
liquores  in  cavitatibus  internis,  imprimis  pectoris,  accu- 
mulantur. Urina  ineunte  morbo  saepe  rubra,  lateritia  et 
sedimentosa,  hydropem  appropinquantem  praesagiens;  tum 
fit  parca,  et  quum  largior  redit,  aegroti  valde  levantur. 
Denique  urina  crassior.  — Fere  nunquam  symptomata 
catarrhalia  desunt,  tussis  sicca,  violenta  interdum  paro- 
xysmos facit,  sputa  plerumque  parca,  difficile  soluta,  vi- 
scida,  lionnunquam  cruenta,  adeo  haemoptysis,  sub  finem 
morbi  sputa  purulenta,  cum  sanguine  coagulato  mixta. 
Interdum  tussis  paroxysmos  facit,  qui,  nullo  sputo,  aegro- 
tum valde  vexant,  donec  magnis  et  fere  spasticis  mole- 
stiis plus  minusve  pituitae  clarae  et  viscidae  excreatur. 
— Ad  haec,  quae  diximus  symptomata,  nonnulla  gravia 
e cerebro  orta  accedunt.  Jam  initio  morbi,  Corvisart 
autore,  stupor  et  photopsia,  cephalaea  frequens  et  per- 
tinax adsunt.  Aegrotus  putat,  vapores  calidos  e pectore 
in  caput  adscendere.  Postea  vertigo,  animi  deliquium, 
epilepsia,  deliria  nocturna,  et  sensus  constrictionis  in  collo 
peculiaris,  globo  hysterico  similis,  eveniunt.  Aegrum  vix 
somno  oppressum  somnia  terribilia  expergefaciunt,  ut 
summa  excruciatus  anxietate  e lecto  exsiliat;  animi  de- 
missio, tristitia,  impatientia,  indignatio,  nimia  sensibilitas, 
morositas  eum  fere  totum  per  morbum  vexant.  Vires  in 
dies  magis  magisque  debilitantur. 

Postquam  de  hypertrophia  et  dilatatione  amborum 

ventriculorum,  qui  casus  est  frequentissimus,  cujusque 
symptomata  maximam  partem  in  ceteris  hypertrophiae 
speciebus  inveniuntur,  amplius  locutus  sum,  brevi  specie- 
rum  reliquarum  symptomata  disseram  propria. 

Hypertrophia  ventriculi  sinistri  cum  dila- 
tatione. Percussionis  sonus  magnitudini  cordis  respon- 
dens, majore  ambitu  obtusus,  nisi  pulmo  magis  extensus 
sonum  edit  clarum,  ictus  cordis  justo  nonnihil  vehemen- 
tior,  vel  normalem  aequans,  vel  ictus  alii  fortes,  alii  de- 
biles, vel  ictus  multo  vehementior,  adeo  aeque  vehemens 
ac  in  hypertrophia  ventriculorum  amborum  cum  dilata- 
tione, sed  tum  solum,  si  valvulae  aorticae  non  sufficiunt. 
Quisque  amborum  ventriculorum  et  aortae  strepitus  vel 
normalis,  vel  obtusior,  vel  alio  strepitu  suppletur,  vel 
audiri  non  potest.  Facies  rubra,  turgescens,  oculi  san- 
guine injecti,  pulsus  frequens,  fortis,  magnus,  vibrans, 
non  comprimendus.  Carotides  pulsantes  potissimum, 
in  hac  specie,  invenis.  Vertigo,  epistaxis,  et  hae- 
morrhagia in  cerebro  hac  in  specie  frequentes.  Lo- 
cum pulsationis  cordis  intra  costam  quintam  et  se- 
ptimam sinistram  symptoma  cavi  cordis  affecti  esse, 
est  fallacissimum.  JEt  Laennec  ipse,  hujus  opinionis 
autor,  cor  hypertrophicum  haud  raro  e situ  moveri,  con- 
fitetur. Intumescendam  hydropicam  serius,  eamque  pri- 
mum in  extremitatibus  inferioribus  apparere  nonnulli 
dicunt. 

Hypertrophia  ventriculi  sinistri  simplex. 
Symptomata,  tam  e percussione  et  auscultatione  capta 
quam  consensualia,  eadem  quidem  ac  in  specie  superiore, 
sed  multo  minore  intensitatis  gradu.  Autore  Schoen- 

lein  ictus  cordis  normalis  inter  costam  tertiam  et  sex- 
tam sinistram,  pulsatio  vero  valde  vehemens,  strepitus 
ventriculi  et  atrii  sibi  non  conveniens,  pulsus  arteriae 
radialis  plenus,  durus,  tensus. 

Hypertrophia  ventriculi  sinistri  cum  coar- 
ctatione. Ictus  cordis  valde  debilis  , vel  non  perci- 
piendus, pulsus  arteriae  radialis  parvus,  sed  paululum 
tensus.  Haec  species  et  hypertrophia  ventriculi  dextri 
cum  coarctatione,  si  adest,  et  quidem  raro  adest,  fere 
semper  cum  aliis  cordis  vitiis,  plerumque  cum  dilatatione 
alterius  ventriculi  conjuncta  est,  qua  de  causa  sympto- 
matibus caret  peculiaribus.  Cruveilhier,  qui  permul- 
tas cadaverum  sectiones  fecit,  hancce  hypertrophiae  spe- 
ciem existere,  omnino  negat,  ventriculos  coarctatos,  ait, 
solis  in  illorum  cadaveribus  observari,  quos  hypertrophia 
laborantes  mors  eo  oppressisset  momento,  quo  cor  ma- 
xima vi  sese  contraxisset;  facillime  cava  eoarctata  digito 
immisso  dilatari  posse  usque  ad  volumen  normale.  Contra' 
Chomel  hanc  speciem  nxistere  affirmat. 

Hypertrophia  ventriculi  dextri  cum  dila- 
tatione. Sonus  percussionis,  latitudini  cordis  respon- 
dens, ambitu  justo  majore  obtusus,  ictus  cordis  plerum- 
que fortior  sub  imo  sterno,  quam  in  sinistro  pectoris  la- 
tere, atque  eodem  loco  strepitus  abnormis.  Plurimum 
diagnosin  confirmans  ex  symptomatibus  consensualibus 
capere  possumus.  Venae  jugulares  plerumque  admodum 
pulsantes,  dyspnoea  et  haemoptysis  major,  frequentior 
et  prius  adest;  facies  magis  livida,  tumescens,  oedematosa, 
venae  faciales  oppletae;  intumescentia  hydropica  prius, 
quam  ventriculo  sinistro  affecto  observatur. 

Hypertrophia  ventriculi  dextri  simplex. 

Omnia  symptomata  eadem,  sed  minore  intensitatis  gradu. 
Autore  Schoeni  e in  palpitatio  cordis  vehemens  sub  imo 
sterno.  In  corde  dextro  pulsatio  fortior,  strepitus  mitior, 
quam  in  corde  sinistro. 

Hypertrophia  atriorum.  Haec  species  sine 
complicatione  nunquam  existere  videtur,  plerumque  atria 
dilatata  et  ventriculi  hypertrophici  simul  adsunt,  sed  ta- 
men morbus  est  rarissimus.  Telam  atriorum  enim  ad- 
modum mollem  sanguinis  impetus,  qualecunque  circula- 
tionis impedimentum  est,  nullo  negotio  extendere  potest, 
ita  ut  parietes  atriorum  crassiores  non  reddantur.  Cor- 
vi sart,  qui  multos  et  admodum  graves  cordis  morbos 
observavit,  bis  tantum  aneurysma  atriorum  activum  inve- 
nit. Quod  aegroto  vivo  cognoscere  ars  nondum  docuit. 


DECURSUS  MORBI. 

Hic  maximam  partem  jam  ex  eo  apparet,  quod  de 
symptomatologia  dixi.  Morbus  paululum  progressus  ex- 
acerbationes plerumque  nocturnas,  quaque  nocte  redeun- 
tes, facit,  quae  dyspnoea  et  palpitatione  aucta  eminent. 
Praeterea  in  decursu  morbi  remissiones,  adeo  intermis- 
siones magnae  observantur,  in  quibus  palpitatio,  dyspnoea, 
anxietas  omnino  remotae  sunt;  sub  finem  morbi  solae 
remissiones.  Hypertrophia,  in  pubertate  affectione  rheu- 
matica provocata,  plerumque  celeriter  decurrit,  diebus 
triginta  ad  sexaginta.  Corvisart  in  illis  casibus,  qui 
decursu  tardo  utuntur,  tria  perhibet  stadia,  symptomatum 


13 


intensitate  designata.  Quando  mors  eventura  sit,  maximo- 
pere  incertum  est,  saepe  enim  mors  subita. 


DIAGNOSIS. 

Morbi,  quibuscum  hypertrophia  cordis  facillime  con- 
fundere possit,  praecipue  hi  sunt:  aneurysma  cordis  pas- 
sivum, palpitationes  cordis  nervosae,  aneurysma  aortae 
thoracicae,  rheumatismus  cordis  et  carditis , hydrothorax 
et  hydropericardia. 

Aneurysma  cordis  passivum.  Ictus  cordis 
minutus,  tardus,  interdum  frequentior,  nonnunquam  om- 
nino non  percipiendus;  sonus  percussionis  in  regione 
cordis  et  praecordiorum  obtusus,  strepitus  cordis  clario- 
res in  majore  ambitu  audiendi;  pulsus  mollis,  debilis, 
parvus.  Symptomata,  quae  ex  impedita  sanguinis  circu- 
latione originem  capiunt,  maxime  intensa  $ totum  corpus 
et  imprimis  extremitates  inferiores  et  manus  frigidae,  ve- 
nae jugulares  intumescentes,  status  apoplecticus,  syncope, 
depressio  animi 5 dolor  capitis,  haemorrhagiae,  haemopty- 
sis, haematemesis  frequentiores;  constitutio  debilis,  cachexia, 
morbi  chronici,  sanguinis  stagnatione  et  viribus  debilitatis 
insignes,  corpus  magis  ad  aneurysma  passivum  propen- 
sum reddunt. 

Palpitationes  cordis  nervosae.  Sonus  per- 
cussionis normalis,  strepitus  cordis  abnormes  nulli,  non- 
nisi interdum  strepitus  follicularis  observatur.  Palpita- 
tiones nervosae  plerumque  mox  praetereuntes,  intermit- 
tentes sunt.  Anxietas  et  oppressio  pectoris  non  ita  magna, 

paroxysmis  praeterlapsis  ictus  cordis  omnino  normalis. 
Nullus  hydrops. 

Aneurysma  aortae  thoracicae.  Diagnosis 
difficilis.  Tumor  pulsans,  pulsatio  vehemens  contractioni 
ventriculorum  synchronica,  ita  ut  duobus  cordis  ictibus 
unus  tumoris  ictus  respondeat.  Interdum  aegrotus  mo- 
tum quendam  in  pectore  sentit,  tamquam  aqua  cum  stre- 
pitu effundatur. 

Rheumatismus  cordis  et  carditis.  Pectus 
percussum  haud  majorem  cordis  ambitum  ostendit. 

Hydrothorax.  Auctore  Schonlein  signa  gravis- 
sima sunt.  Sonus  percussionis  magna  in  pectoris  parte 
obtusus,  finis  (Niveau),  quousque  hic  sonus  auditur , si- 
mul aegroti  mutato  situ  mutatur,  strepitus  respirationis 
in  illis  locis  deest.  Percussionis  et  auscultationis  signa, 
hypertrophiae  cordis  propria,  nulla. 

Hydropericardia.  Ictus  cordis  debilis,  obtusus 
vario  ambitu  percipitur;  hydrope  cum  hypertrophia  cordis 
conjuncto  ictus  fortior;  pulsus  parvus,  debilis,  frequens. 


AETIOLOGIA. 

Benedicit  Corvisart  in  libro  de  cordis  et  vasorum 
majorum  morbis,  actionem  permagnam  et  perpetuam  cor- 
dis primum  morborum  cordis  esse  momentum.  Quod  enim 
est  corporis  humani  organum,  quod  a prima  aetate  us- 
que ad  supremum  diem  tantopere  agitetur ? quantopere 
cor?  Et  pathologia  generalis  docet,  organum,  quo  majo* 
rem  et  intensiorem  habeat  functionem,  eo  magis  ad  mor- 

bos  inclinare.  Attamen  superest,  ut  de  aliis  hypertrophiae 
cordis  causis  loquar. 

Hypertrophia  nonnunquam  congenita.  Mul- 
tis in  individuis  cor  jam  ab  incunabulis  justo  major  est. 
Magni  enim  ad  hunc  morbum  in  foetu  efficiendum  mo- 
menti et  cogitationes  et  animi  varii  affectiones  matris  vi- 
dentur. 

Dispositio  hereditaria.  Affatim  cognitum  est, 
permultorum  morborum  fontem  in  dispositione  hereditaria 
positum  esse;  quod  momentum  summopere  etiam  in  mor- 
bis cardiacis  organicis  valet.  Lanci  si  in  eadem  familia 
abavum , avum,  patrem  et  filium  aneurysmate  cordis  la- 
borasse refert. 

Aetas.  Ante  pubertatem  morbus  rarior,  in  puber- 
tate et  senectute  frequentior. 

Causae  occasionales.  Hucce  pertinent  omnia 
ista,  quae  majorem  sanguinis  ad  cor  affluxum  efficiunt, 
vel  sanguinem  in  corde  ipso  retinent.  Primum  ictus, 
casus,  vulnera,  contusiones,  omnes  vehementes  virium 
contentiones:  currere,  pugnare,  salire,  instrumenta  in- 
flare, cantare,  clamare,  contractiones  musculorum  vio- 
lentae, exempli  gratia  apud  pistores,  fabros  lignarios  et 
ferrarios,  bajulos;  tum  abusus  spirituosorum,  excessus  in 
Venere,  nimiae  vigiliae,*  deinde  inter  gravissimas  causas 
occasionales  omnes  animi  affectus  et  hilares  et'  deprimen- 
tes numerantur,  inprimis  si  vehementes,  frequentes  et 
diu  durantes  sunt.  Constat,  omnes  animi  affectus  hilares 
terribilesque  ictus  cordis  fortiores  et  frequentiores  red- 
dere,, qua  ex  re  sola  perspicuum  est,  hypertrophiam  cor- 
dis inde  sequi  posse.  Tristitia  vero,  moerore  et  angore 

hypertrophiam  eo  provocari,  quod  spasmo  in  vasis  capil 
laribus  orto  cor  et  vasa  magna  sanguine  oppleantur,  non* 
nulli  contendunt.  Denique  accedunt  nonnulirmorbi  chro- 
nici et  acuti,  quibus  omnibus  istud  commune  est,  ut  cor 
sanguine  referciant.  In  his  morbis  numerantur  plethora, 
excretiones  consuetae,*  praesertim  haemorrhagiae , subito 
suppressae;  omnes  illi  organorum  respirationis  et  syste- 
matis vasculosi  morbi,  qui  sanguinis  circulationi  integrae 
impedimento  sunt.  Principales  eorum  sunt  catarrhus 
chronicus  diuturnus,  emphysema  et  oedema  pulmonum, 
pneumonia,  induratio  et  degeneratio  pulmonum,  hydro- 
thorax,  arthritis;  etiam  morbos  organorum  abdominis,  in- 
primis  oppletionem  hepatis  et  venae  portarum,  hypertro- 
phiam cordis  efficere  posse  Kreysig  vult.  Magni 
et  summi  adeo  momenti  praeterea  vitia  valvularum  sunt 
(etiamsi  saepe  hypertrophiam  cordis  sequantur),  ossifica- 
tiones et  stenoses,  atque  arteriae  magnae  et  arteriae  co- 
ronariae cordis  tumoribus  vicinis  compressae,  hac  quidem 
de  causa,  quod  cor  sanguinem  per  ostia  et  vasa  coarctata, 
ossificata  et  compressa  pellere  non  potest.  Kreysig 
opinioni  Morgagnii,  Testae  et  Lancisii  assentitur, 
ramificationem  arteriarum  coronariarum  cordis  imparem, 
ita  ut  cordi  dimidio  alteri  plus  nutrimenti  afferatur  quam 
alteri,  cor  dimidium  alterum  magis  nutritum  hypertro- 
phicum reddere  posse.  Causa  autem  hypertrophiae  cor- 
dis frequentissima  carditis  et  rheumatismus  cordis  esse 
videtur.  Rheumatismus  enim  neglectus  haud  raro  in  car- 
ditidem  chronicam  transit,  cujus  exitus  est  hypertro- 
phia. — Hypertrophiam  et  dilatationem  cordis,  si  ex  in- 
tegra sanguinis  circulatione  impedita  originem  habeat,  in 

ista  cordis  cavitate  inveniri,  quae  illi  impedimenti  loco 
proxima  sit,  nonnulli  arbitrati  sunt;  aorta  coarctata  cavum 
cordis  sinistrum,  arteria  pulmonali  coarctata,  cavum  dex- 
trum hypertrophicum  et  dilatatum  esse.  Sed  multa  huic 
opinioni  contraria  observata  sunt.  Lancis  i casus  cu~ 
jusdam  mentionem  facit,  quo  cavum  cordis  dextrum  di- 
latatum erat,  sanguis  vero,  quominus  per  aortam  trans- 
iret abdominalem,  impediebatur. 


EXITUS  MORBI. 

Cor  hypertrophicum  ad  sanitatem  redire  posse,  ex- 
perientia parum  docet.  Attamen  Kreysig  demonstrare 
studet,  sanationem  non  extra  fines  vis  naturae  medicatri- 
cis  jacere 5 Ch  ornei  et  Corvisart  censent,  morbum 
adhuc  nascentem  sanari  posse.  Interdum  morbus,  auctore 
Schonlein,  certum  evolutionis  gradum  assecutus  per- 
sistit, neque  ad  sanitatem  rediens,  neque  magis  progre- 
diens, ita  ut  aegroto  nullum  vitae  periculum  exinde  ori- 
atur, imo,  morbi  causis  remotis,  quiete  et  vitae  ratione 
regulari  symptomata  minuantur.  Plerumque  vero  morbus 
in  mortem  exit,  quae  vario  modo  evenire  potest.  Saepe 
aegroti  sola  hypertrophia  magis  magisque  aucta  mo- 
riuntur, neque  ulla  symptomata  alia  accedunt;  vel  prae- 
ter opinionem  subito  exstinguuntur,  vel  affectionibus  ve- 
hementer, spasmodicis  et  omnibus  illis  symptomatibus, 
quae  jam  in  symptomatologia  commemoravimus,  summe 
intensis,  post  agonem  longum  et  gravem  exspirant.  Non- 
nunquam  mors  in  primo  morbi  stadio  prorumpit,  et  ta- 

Jibus  quidem  conditionibus,  ut,  causa  mortis  peculiari  re- 
mota, medicus  excessum  e vita  appropinquantem  minime 
praesagiturus  fuisset.  Tunc  plerumque  fit,  ut  incitatio 
repentina  quaedam,  tam  psychica  quam  somatica,  prae- 
sertim in  pubertate,  graviditate,  tempore  cessationis  men- 
sium, cor  limis  conquasset.  Cor  hypertrophicum , locus 
minoris  resistentiae,  ad  varios  morbos  proclive  est,  prae- 
sertim ad  carditidem  et  rheumatismum,  qui  saepe  mortem 
afferunt,  quod  cor  tanto  impetui  resistere  non  potest. 
Eadem  de  causa  corde  aegrotantes  febribus  minime  gra- 
vibus atque  periculosis  nonnunquam  perire  posse  constat. 
Paralysis  cordis  et  vires  exhaustae  hisce  conditionibus 
causa  mortis  ultima  sunt.  Denique  ruptura  cordis,  hy- 
drothorace,  hydroperieardia  et  apoplexia  cerebrali  mors 
producitur.  Ruptura  cordis  mortem  repentinum  efficit, 
quamquam  raro  vita  paululum  temporis  existere  potest, 
horas  XII  (Jos.  Frank),  horas  XIV  (Rust),  sed  his 
casibus  cor  hypertrophicum  non  erat.  Schoenlein  nar- 
rat,  corde  hypertrophico  rupto  aegrotum  tres  dies  adhuc 
vixisse.  Subito  aegrotus  et  interdum  aegrotum  circum- 
stantes ipsi  sonum  quendam  audiunt  illo  momento,  quo! 
cor  rumpitur;  tum  facies  fit  pallida,  syncope,  extremita- 
tes frigidae,  nullus  arteriarum  pulsus,  nullus  ictus  cordis. 
Etiam  ruptura  aortae,  quamquam  rarissima,  mortem  af- 
ferre potest.  Apoplexia  cerebralis  sanguinea  exitus  liu-i 
jus  morbi  est  frequens.  Facile  intellectu  est,  hypertro-i 
phiam  cordis,  tam  per  se  quam  pulmonibus  compressis! 
tantum  sanguinis  circulationi  integrae  impedimentum,  mox 
stagnationem  sanguinis,  oppletionem  et  rupturam  vasorum! 
cerebri  perficere  posse.  Quae  dicta  experientia  optime 

confirmat.  Attamen  Corvisart:  ^Nihilominus  conten- 
dere non  audeo,  me  unquam  apoplexiam  eventum  morbi 
cardiaci  manifestum  observasse.*  Apoplexia  mortem 
modo  subito,  modo  post  complures  dies,  imo  menses  af- 
fert; saepe  etiam  paroxysmos  iteratos  exitus  letalis  se- 
quitur. Baglivius  celeberrimum  Malpighi  diu  pal- 
pitatione cordis,  arthritide  atque  calculo  vesicae  laborasse, 
dein  aetate  sexaginta  annorum  apoplexia  correptum  esse, 
hemiplegiam  lateris  dextri  relinquente,  et  quadraginta 
diebus  post  amissa  memoria  et  judicio  consanuisse;  tri- 
bus autem  mensibus  interjectis  impetum  novum  apoplexiae 
intra  quatuor  horas  vitam  ejus  exstinxisse  observavit. 
Et  Kreysig  complures  commemorat  casus,  quibus  ae- 
groti primum  apoplexiae  paroxysmum  sustinuere,  Inde 
quod,  hypertrophia  cordis  summa,  tamen  aegroti  apo- 
plexia sanati  sint,  ille  autor  argumentatur , apoplexiam 
hypertrophiae  eventum  immediatum  non  esse.  Exitum 
in  hydropericardiam  significant  anxietas  aucta,  animi  de- 
liquia frequentia,  pulsus  parvus,  frequens,  debilis,  vibrans, 
interdum  contractus  et  irregularis,  ictus  cordis  amplus, 
pectus  sinistrum  et  scrobiculus  cordis  haud  raro  elatiora. 
Percussionis  sonus,  si  exsudatum  adest  permultum,  obtu- 
sus. Per  stethoscopium  sonus  liquoris  peculiaris  in  cor- 
dis systole  auditur.  Hic  exitus  et  ille  in  hydrothoracem, 
plerumque  conjuncti,  valde  frequentes  existunt,  et  fere 
nunquam  symptomata  hydropica  uuiversalia  desunt. 

* SECTIO. 

Primum  loquamur  de  statu  organi  affecti  ipsius. 
Massa  cordis  non  solum  aucta,  sed  vario  modo  commu- 
tata; substantiam  enim  haud  raro  solidiorem,  densiorem, 
adstrictiorem,  magis  compactam  inyenis,  simulque  majore 
pondere'  specifico  et  fragilitate ; interdum ' vero  nonnisi 
massam  adauctam  reperies.  Quando  vero  massa  cordis 
est  mollita,  in  morbo  alio,  plerumque  dyscrasia,  scorbuto, 
hydrargyria  causa  est  Williams,  si  hypertrophia  cor- 
dis longum  temporis  duraverat,  praecipue  si  pericardii 
lamina  externa  laminae  internae  adhaerebat,  fila  aut  la- 
mellas pallidas  inter  musculos,  quarum  multae  colore 
rubro  carebant,  sitas  vidit  Neque  semper  parietes  ca- 
vorum crassiores,  sed  saepe  hypertrophia  in  eo  tantum 
constat,  ut  cava  dilatata  sint  et  parietes  normalem  ha- 
beant ambitum,  ita  ut  cor  ad  magnitudinem  enormem  in- 
creverit (cor  bovinum)* 

Omnibus  cavitatibus  hypertrophicis  et  dilatatis  cor- 
dis ambitus  duplo,,  triplo,  quadruplo  statum  normalem 
superat  Marchetti  cordis  pondere  librarum  V.  men- 
tionem facit.  Chomel  in  sectione  cadaveris  in  nosoco* 
mio  Hotel-Dieu  instituta  cor  longitudine  ab  apice  usque 
ad  basin  digitorum  IX  et  linearum  II  invenit,  cujus  am- 
bitus in  basi  digitorum  XV  cum  dimidio  erat.  Tum 
forma  et  situs  cordis  admodum  mutatur,  nam  formam 
magis  globosam,  quam  ovatam  invenis;  mucro  cordis  plane 
evanuit,  et  situs  cordis  magis  horizontalis,  quam  in  statu 
normali.  — In  hypertrophia  simplici,  quae  plerumque  in 
ventriculo  dextro  occurrit,  sed  tamen  rara  est,  sola  sub- 

stantia  muscularis  adaucta,  volumine  cavitatis  normali. 
Parietes  ventriculi  sinistri  interdum  crassitudinem  linea- 
rum XIV  ad  XVIII,  parietes  ventriculi  dextri  crassitudi- 
nem linearum  VII  ostendunt.  Bertin  et  Louis  bis  pa- 
rietes ventriculi  dextri  crassitudine  linearum  XV  invene- 
runt ) papillares  saepe  magnitudine  digiti  minimi  sunt.  — 
In  hypertrophia  concentrica  massa  cordis  aucta,  et  cava 
saepe  adeo  coarctata,  ut  vix  amplitudinem  nucis  habeant. 
In  hypertrophia  excentrica,  quae  saepissime  nobis  obve- 
nit, parietes  cavitatum  crassiores,  et  cavitates  ipsae  dila- 
tatae, ita  ut  duplo  vel  triplo  justo  ampliores  sint.  — 
Hypertrophia  atriorum,  in  atrio  dextro  creberrima,  raro 
sola,  plerumque  cum  hypertrophia  et  dilatatione  ventricu- 
lorum juncta,  praecipue  musculos  pectinatos  affectos  os- 
tendit. Venas  cavas  et  ventriculum  dextrum  plerumque 
sanguine  atro  et  crasso,  non  coagulato  oppletum  invenire 
licet.  Praeterea  fere  semper  varia  cordis  vitia,  exempli 
gratia  ostia  coarctata,  valvulae  cartilaginosae  vel  ossifi- 
catae  adsunt.  — Restat  adhuc,  ut  morborum  secundario- 
rum symptomata  in  cadaveribus  inventa  respiciamus. 
Quae  non  semper  exstare  affatim  perspicuum  est.  Morbo 
paululum  protracto,  raro  hydrops  deest,  quo  fit,  ut  to- 
tum cadaver  formam  hydropici  praebeat;  facies,  extremi- 
tates et  abdomen  oedematosa,  tumida,  hic  illic  maculis 
lividis  obsita. 

Cavum  cranii.  Ventriculi  cerebri  et  spatium  in- 
ter tunicas  cerebri  interdum  liquorem  continent.  Sinus 
durae  matris,  vasa  substantiae  cerebri  sanguifera  plus 
minusve  sanguine  referta;  imo  apoplexia  consecuta,  haud 

raro,  sed  nem  constanter,  sanguis  in  ventriculos  vel  sub- 
stantiam cerebri  extravasatus. 

Cavum  pectoris.  Liquor  in  pericardio,  in  sacco 
pleurae,  emphysema  et  oedema  pulmonum,  pulmones 
sanguine  oppleti,  indurati,  compressi;  varia  vasorum  ma- 
jorum vitia. 

Cavum  abdominis.  Ascites,  color  intestinorum 
fuscus.  Corvisart  nonnunquam  materiam  subrubram, 
fuscam  in  ventriculo  et  intestinis  coagulatam  invenit, 
quam  sanguinem  corruptum  esse  putat.  Saepe  hepar 
hypertrophicum  et  sanguine  atro  tantopere  repletum,  ut 
magna  ejus  copia  ex  hepate  inciso  prorumpat. 


PROGNOSIS. 

Quod  attinet  sanationem,  proguosis  mala.  Multi 
sunt,  qui  hypertrophiam  cordis  omnino  insanabilem  pu- 
tent. Et  si  verum  est,  quod  nonnulli  volunt,  morbum 
nascentem  sanari  posse,  tamen  inde  prognosis  vix  melior 
fit;  initium  morbi  enim  tam  mite  est  et  parum  molestiae 
affert,  ut  aegrotus  morbum  nihili  aestimet  neque,  fit  me- 
dicum petat,  moveatur.  Tali  modo  fit,  ut  plurimum  non- 
nisi casus  protractus,  gravis  medico  curandus  obveniat. 
Sententiam,  quam  Kreysig,  Corvisart,  Chomel  ct 
Schoenlein  tuentur,  jam,  ubi  de  exitu  morbi  loculus 
sum,  commemoravi. 

Quod  spectat  ad  vitam,  prognosis  dubia.  Haud  raro 
observare  licet,  aegrotum  annos  triginta  ad  quadraginta 
hypertrophia  cordis  laborasse,  neque  iis  graves  inde  ex- 

ortas  esse  molestias.  Sed  contra  multa  sunt  exempla, 
mortem  subito  et  inopinate  ingruisse.  Schoenlein  af- 
firmat, mortem  semper,  maturius  seriusve,  consecuturam 
esse.  Permultum  a stadio  morbi  et  conditionibus  pecu- 
liaribus, aetate,  constitutione  et  sexu  pendet;  in  hypertro- 
phia simplici  prognosis  melior  quam  in  concentrica  et 
excentrica;  quo  longius  morbus  progressus,  eo  pejus  de 
eo  sperandum  est.  Aetates  criticae,  periodus  dentitionis, 
pubertas,  in  qua  morbus  nonnunquam  exitu  letali  diebus 
triginta  ad  quadraginta  decurrit,  graviditas,  periodus  ces- 
sationis mensium  periculum  majus  afferunt.  Quamquam 
aegroti  constitutionis  fortis  plus  molestiarum  sustinere 
possunt,  quam  patientes  constitutionis  debilis,  tamen  hi 
haud  raro,  quod  plerumque  vitae  ratione  magis  strenua 
et  moderata  utuntur,  vitam  longius  protrahunt.  Eadem 
de  causa  illis,  quibus  vitam  tali  modo  degendi  potestas 
non  est,  prognosis  minus  fausta  est.  Kreysig  mulie- 
res majore  in  periculo  esse  vult.  Aetate  progressa  pro- 
gnosis melior.  Organis  vicinis,  praecipue  pulmonibus,  ven- 
triculo^ hepate  valde  affectis,  dyspnoea,  anxietate  et  hy- 
drope vehemente,  digestione  graviter  laesa,  statu  apople- 
ctico,  pulsu  cordis  et  arteriarum  sibi  non  conveniente, 
mortem  mox  adventaturam  praesagire  licet. 


HISTORIA  GRAVISSIMI  CUJUSDAM  CASUS 
LETALIS. 

Liceat  hoc  loco  historiam  casus  illius,  quem  duce 
Cl.  Dr.  Grossheim,  medico  in  legione  Imperatoris  Frau- 

cisci  Borussica,  observandi  mihi  occasio  fuit,  enarrare. 
Valde  quidem  dolendum  est,  quod  de  parentibus,  pue- 
ritia, morbis  praegressis  et  vitae  ratione  pristina  aegroti 
certior  fieri  non  potui. 

S.  E.  annos  viginti  tres  natus  , abhinc  menses  qua- 
tuor  miles,  statura  satis  robusta,  die  XIII  Martii  in  noso- 
comium militare  susceptus.  Nocte  superiore  sese  in  fe- 
brem incidisse,  simulque  doloribus  in  pectore  et  collo 
affectum  esse  ait.  Exploratio  accurate  instituta  docuit,  il- 
lum angina  tonsillari  lateris  sinistri,  rheumatismo  muscu- 
lorum pectoris,  catarrho  bronchiali  levi  et  febri  maxime 
intensa  laborare;  pulsus,  ictuum  in  sexagesima  horae 
jarte  centum,  duriusculus,  respiratio  accelerata;  strepitus 
follicularis,  qui  aderat,  symptoma  febris  intensae  habitus 
est.  Venaesectio  statim  instituta  sanguinis  multam  fibri- 
nam continentis,  sed  crusta  inflammatoria  carentis,  un- 
cias XII  evacuavit.  Tum  aegro  emeticum  ex  ipecacuanhae 
Scrup.  I et  Tartari  stibiati  gr.  I datum,  ita  ut  magnam 
pituitae  copiam  evomeret,  et  in  sudorem  modicum  inci- 
deret. Praeterea  praescriptum  est:  Rp.  mixt.  nitros.  (e 
nitri  Drachm.  II  par.)  Unc.  VI.  D.  S.  Omni  bihorio  coch- 
lear unum.  Ad  latus  colli  sinistrum  cataplasmata  tepida. 

Die  XIV  Martii.  Per  noctem  aegrotus  bene  dormi- 
verat, et  tempore  matutino  valde  relevatus;  symptomata 
anginae  tonsillaris  et  rheumatismi  pectoris  admodum  mi- 
nuta, sputum  per  noctem  haud  nimia  copia  evacuatum 
catarrhalicum ; sed  pulsus  idem  ac  die  superiore.  Venae- 
sectio unciarum  XIV  facta,  sanguis  detractus  crusta  ca- 
rebat inflammatoria,  et  minor  inerat  fibrinae  copia.  Ca- 
taplasmata ad  collum  continuata.  Quum  vero  aegrotus 

alvum  nondum  evacuasset,  praescriptum  est:  Rp.  Mixt. 
nitr.  Une.  VI  in  quibus  solve  natri  sulphur.  Une.  I.  M. 
D.  S.  Omni  bihorio  cochlear  unum.  Ad  vesperam  pal- 
pitatio cordis  fortis,  strepitus  follicularis  vehementissi- 
mus  simul  cum  sono  cordis  secundo  incipiens  usque  ad 
sonum  secundum  protractus  audiebatur.  Eadem  vespera 
emplastrum  vesicatorium  in  regione  cordis  positum  et, 
remota  vesica  exinde  exorta,  suppuratio  cutis  unguento 
irritante  continua  provocata. 

Die  XV  Martii.  Symptomata  rheumatica,  anginosa  et 
catarrhalia  fere  nulla.  Per  noctem  aegrotus  bene  dormi- 
verat, semel  alvum  dejecerat,  et  tempore  matutino  in  su- 
dorem modicum  inciderat;  febris  vero  non  minus  intensa, 
quam  antea,  ictus  cordis  fortissimus.  Pectus  percussum 
in  sterno  inter  costam  quartam  et  septimam  sonum  dedit 
obtusum,  qui  ubique  hinc  latitudine  digitorum  quatuor  ad 
quinque  sinistrorsum  audiebatur;  sonus  cordis  secundus  valde 
fortis,  strepitus  follicularis,  ubi  costa  quarta  et  quinta 
sterno  insertae  sunt,  maxime  clarus;  qui  strepitus  tam 
fortis  erat,  ut  toto  pectoris,  tam  dextri  quam  sinistri,  et 
dorsi  ambitu  audiretur,  quamquam  postea  in  sectione 
pulmones  integerrimi  inventi  sunt.  Et  eodem  loco,  quo 
strepitus  follicularis  clarissimus,  sonus  liquoris  peculiaris 
percipiebatur.  Quo  ex  sono  hydrops  pericardii,  omnibus 
aliis  hujus  morbi  symptomatibus  remotis,  mihi  parum  vi- 
detur congnosci  posse.  Illa  symptomata  ex  percussione 
et  auscultatione  pectoris  capta  usque  ad  diem  supremum 
eadem.  Hac  die  aegrotus  dixit,  sese  minimo  corporis 
motu  palpitationibus  cordis  vehementissimis,  anxietate  et 
dyspnoea  gravissima  vexari;  jam  abhinc  multos  annos 

sese  saepe  palpitationibus  cordis  laborasse.  Venaesectio 
unciarum  X facta,  remedia  interna  eadem.  Post  meridiem 
epistaxis  parva  aegrum  paululum  relevavit.  Exacerbatio 
vespertina,  diebus  superioribus  non  observata,  hodie  quo- 
que deerat. 

Die  XVI.  Martii.  Noctu  aegrotus  bene  quieverat, 
et  per  noctem  et  diem  superiorem  quinquies  alvum  solve- 
rat, Symptomata  rheumatica  et  anginosa  omnino  eva- 
nuere; catarrhus  levis;  febris  et  morbus  cordis  non  com- 
mutata. 

Praescriptum  est:  Rp.  Mixt.  nitr.  unc.  vi.  D.  S. 
Omni  bihorio  cochlear  unum. 

XVII.  ad  XVIII.  Martii.  Noctes  bene  peractae, 
urina  sedimentum  luteum  conformavit;  status  idem,  me- 
dicamentum idem. 

Die  XIX.  Martii.  Nox  bene  transacta;  status  et 
medicamentum  idem.  Hora  pomeridiana  quarta  aegrotus 
de  capitis  doloribus  conquestus,  in  sudorem  magnum  in- 
cidit, et  tempore  vespertino  bene  obdormivit.  Exacerba- 
tio febris  nulla. 

Die  XX.  Martii.  Status  aegroti  admodum  commu- 
tatus. Per  noctem  somno  interpellato  oppressus  multum 
ingemuerat,  mane  jus  oblatum  aegre  rejecerat.  Hora  ma- 
tutina octava  pulsus  mollis,  modice  plenus,  ictuum  in 
sexagesima  horae  parte  septuaginta  quinque,  sudor  totius 
corporis  levis,  sed  pedes  frigidi,  manus  frigidulae,  urina 
valde  concentrata  et  turbida,  subflava  et  sedimentosa; 
simulque  motus  varii  spasmodici,  praecipue  in  extremita- 
tibus superioribus  aderant.  In  pulsus  exploratione  magna 
vi  brachium  ad  se  attraxit,  circumstantes  tutudit  et  per- 

petuo  lodiculam  vellit 5 oculi  defixi,  os  spasmodice  con- 
clusum, neque  clamor  fortissimus  aegrotum  sui  conscium 
reddere  potuit. 

Duo  sinapismi  ad  suras  applicati.  Hora  matutina 
decima  manus  et  pedes  calidi,  calor  capitis  adauctus. 
Hirudines  sedecim  in  regione  processus  mastoidei  lateris 
utriusque,  fomentationes  frigidae  in  capite  applicatae,  et 
praescriptum  in  usum  internum:  Rp.  Kali  nitr.  drachm, 
11.  tart.  stib,  gr.  11.  aquae  comm.  unc,  vi.  M.  D.  S,  Omni 
semihorio  cochlear  dimidium.  Hora  porneridiana  secunda, 
postquam  omnes  affectiones  spasmodicae  cessarunt,  sym- 
ptomata apoplexiae  cerebri  sanguineae  completae  magis 
magisque  prodierunt.  Sudor  totius  corporis  modicus, 
sudor  faciei  profusus,  pulsus  in  sexagesima  horae  parte 
ictuum  centum  et  decem,  magis  durus.  Horis  duabus 
ita  peractis  sudor  faciei  profusus  minutus,  calor  capitis 
admodum  adauctus,  arteriae  carotides  ferociter  pulsantes, 
pulsus  ictuum  in  sexagesima  horae  parte  centum  viginti 
quinque,  totum  corpus  calidum,  non  sudans  quidem,  sed 
tamen  justo  plus  exhalans 5 summa  lethargia,  respiratio 
laboriosa,  oculi  conclusi,  pupilla  valde  dilatata,  et  lucis 
irritamento  nil  affecta,  angulus  oris  versus  latus  sinistrum 
dependens,  secessus  urinae  involuntarius,  abdomen  col- 
lapsum. Fomentationes  frigidae  continuo  renovatae;  clysma 
e natri  sulphur  unc.  1.  aegrotus  retinere  non  potuit;  si- 
napismi in  scrobiculo  cordis,  in  suris  et  in  planta  pedis 
utraque  positi,  venaesectio  unciarum  xvi  instituta;  ungti 
hydrarg.  ciner.  drachm.  11  omni  bihorio  alternatim  in  pe- 
ctus et  brachiorum  femorumque  latus  internum  inungen- 
dae praescriptae  sunt.  Mixtura  e kali  nitr.  et  tart.  stib. 

propter  vomitum  et  suffocationis  impetum  inde  ortum 
aegroto  instillari  non  potuit.  Denique  hora  vespertina 
undecima,  sudore  totius  corporis  profusissimo,  pulsu 
frequentissimo , respiratione  nonnisi  musculis  abdominis 
perfecta,  aegrotus  expiravit. 

Sectio  horis  triginta  quatuor  post  mortem  instituta. 

Cavum  cranii.  Pia  mater  sanguine  multo  op- 
pleta;  plexus  chorioidei,  inprimis  plexus  ventriculorum 
cerebri  lateralium  sanguine  distenti;'  inter  cranium  et  tu- 
nicas cerebri  liquoris  admodum  rubri  extravasati  uncia 
dimidia  inventa.  In  parte  canalis  spinalis  inferiore  ferme 
eadem  liquoris  subrubri  copia  reperta. 

Cavum  thoracis.  Pericardium  liquoris  serosi 
uncias  fere  duas  continuit;  cor  summopere  hypertrophi- 
cum, pondere  unciarum  XXIV7  cum  dimidia;  atria  immu- 
tata, parietes  ventriculi  dextri  crassitudine  linearum  IV 
ad  V,  cavum  dextrum  dilatatum;  parietes  ventriculi  sini- 
stri crassitudine  linearum  IX  ad  X,  cavum  sinistrum 
multo  magis  dilatatum,  quam  dextrum. 

Valvula  mitralis  cartilaginosa,  valvulae  semilunares 
aortae  ossificatae,  noduli  Arantii  crassitudine  lineae 
unius.  Pulmones  omnino  normales.  In  sacco  pleurae 
sinistro  liquoris  serosi  copia  haud  parva.  Ventriculus 
cordis  dexter  et  venae  cavae  sanguine  atro  liquido  op- 
pletae. 

Cavum  abdominis.  Hepar  hypertrophicum  et 
sanguine  atro  liquido  refertum. 


VITA, 


Natus  sum  ego,  Fridericus  Josephus  Caro- 
lus  Hessing,  Monasteriensis,  a.  h.  s.  XX.  die  XXIII. 
mensis  Aprilis  matre  Christina,  e gente  Fabiana, 
patre  Henrico,  mercatore,  quem  jam  ex  multis  annis 
morte  abreptum  lugeo;  matrem  adhuc  superstitem  pio 
gratoque  animo  veneror.  Fidem  profiteor  catholicam. 
Primis  litterarum  elementis  imbutus , gymnasium  Mona- 
steriense,  quod  tunc  directore  Cei.  L.  Nadermann  flo- 
rebat, per  annos  sex  frequentavi.  Tum  Adelebsenam, 
oppidulum  prope  Gottingam,  me  contuli,  ubi  Guil.  Fa- 
bi an  avunculus  optimus  per  annum  pharmaeiam  me  do- 
cuit. Deinde,  amore  medicinae  ductus,  domum  redii,  et 
vere  a.  h.  s.  XXXIX.,  maturitatis  testimonium  adeptus, 
almam  musarum  sedem  Rhenanam  petii.  A rectore  ma- 
gnifico 111,  May  er  inter  cives  academicos  receptus,  no~ 


men  apud  decanum  facultatis  medicae  spectatissimum  111. 
Wutzer  professus  sum.  Docuerunt  me  botanicen  111. 
Treviranus,  chemiam  Cl.  G.  Bischof,  zoologiam  et 
zootomiam  111.  Goldfuss,  anatomiam  corporis  humani 
generalem  atque  specialem,  et  artem  cadavera  rite  se- 
candi 111.  May  er  et  111.  Weber;  physicen  Cl.  Pluek- 
ker,  logicen  et  psychologiam  111.  van  Calker,  minera- 
logiam  111.  Noggerath,  physiologiam  111.  May  er;  ma- 
teriam medicam  et  pathologiam  atque  therapiam  genera- 
lem Cl.  Harless,  pathologiam  et  therapiam  specialem 
111.  Naumann  et  111.  Nasse,  chirurgiam  specialem  et 
generalem,  nec  non  anatomiam  chirurgicam  111.  Wutzer, 
qui  idem  in  clinico  chirurgico  mihi  dux  fuit;  artem  ob- 
stetriciam 111.  Kilian,  anatomiam  pathologicam  111. 
Albers. 

' I • ..  ...» 

Annis  duobus  et  dimidio  praeterlapsis  ad  almam 
musarum  sedem  Berolinensem  me  contuli,  ubi  a rectore 
magnifico  111.  Dieterici  civibus  academicis  adscriptus, 
momenque  apud  decanum  facultatis  medicae  spectatissi- 
mum 111.  Juengken  professus  sum.  De  anatomia  spe- 
ciali et  anatomia  organorum  sensuum  111.  Joan.  Muel- 
ler  disserentem  audivi,  sicut  de  medicina  forensi  111. 
Wagner.  In  clinico  medico  mihi  dux  fuit  Cl.  Wolff, 
et  111.  Schoenlein,  in  clinico  chirurgico  et  ophthalmia- 
trico  111.  Juengken ? in  clinico  obstetricio  111.  Busch. 


Quibus  omnibus  viris,  optime  de  me  meritis,  maximas 
ago  semperque  habebo  gratias. 

Nunc  munere  chirurgi  in  legione  imperatoris  Fran- 
cisci , ut  rei  publicae  legibus  satisfaciam,  fungor,  jamque 
tentaminibus,  tam  philosophico  quam  medico,  nec  non 
examine  rigoroso  rite  superatis,  spero  fore,  ut  disserta» 
tione  thesibusque  publice  defensis,  summi  in  medicina  et 
chirurgia  honores  in  me  conferantur. 

THESES. 


1.  In  statu  nervoso  pneumoniae  saepe  venaesectionem 
instituere  debemus. 

2.  Dolor  ad  cardinales,  ut  vocant,  inflammationis  virtu- 
tes non  pertinet. 

3.  Rhachitis  et  scrophulosis  sunt  morbi  naturae  non  di- 
versae. 

4.  Mercurius  in  curandis  morbis  syphiliticis  curationi 
antiphlogisticae  praeferendus  est. 


